โรงงานยาสูบเล็งเปลี่ยนชื่อหลังยกเครื่องนิติบุคคล
ยาสูบ ตั้งธงปีนี้ยกฐานะเป็น “นิติบุคคล” สำเร็จ หวังบริหารงานคล่องตัว เตรียมพร้อมสู้บุหรี่นอก
27 ก.พ. 2555

ยาสูบ ตั้งธงปีนี้ยกฐานะเป็น “นิติบุคคล” สำเร็จ หวังบริหารงานคล่องตัว เตรียมพร้อมสู้บุหรี่นอก 
นายต่อศักดิ์ โชติมงคล ผู้อำนวยการโรงงานยาสูบ เปิดเผยว่า โรงงานยาสูบได้เชิญคณะกรรมการกฤษฎีกาและอัยการให้มาเป็นที่ปรึกษาด้านกฎหมายในการเดินหน้ายกฐานะองค์กรให้เป็นนิติบุคคล โดยตั้งเป้าหมายหาข้อสรุปทางด้านกฎหมายภายใน 3 เดือน เพื่อเร่งนำข้อสรุปเสนอให้คณะรัฐมนตรี (ครม.) พิจารณา คาดว่าภายในปี 2555 จะสามารถเดินหน้าเรื่องการยกฐานะโรงงานยาสูบเป็นนิติบุคคลได้ตามเป้าหมายที่กระทรวงการคลังตั้งไว้ 
สำหรับแนวทางการพิจารณาเรื่องร่างกฎหมายมี 3 ทางเลือก ได้แก่ การยกร่างเป็นพระราชบัญญัติ (พ.ร.บ.) ซึ่งคาดว่าต้องใช้เวลานานกว่าแบบอื่น เพราะต้องผ่านขั้นตอนของรัฐสภา ซึ่งอาจใช้เวลานาน 2-3 ปี โดยจะต้องเปลี่ยนชื่อโรงงานยาสูบ เป็น การยาสูบ เช่นเดียวกับการรถไฟแห่งประเทศไทย ส่วนทางเลือกที่ 2 ได้แก่ การออกเป็นพระราชกฤษฎีกา (พ.ร.ฎ.) รูปแบบนี้จะเร็วกว่าแบบแรก และต้องเปลี่ยนชื่อใหม่เป็นองค์การยาสูบ แต่ยังมีข้อกังวลเรื่องการออกกฎหมายรองรับกับทรัพย์สิน ขณะที่รูปแบบที่ 3 คือ การออกในรูปของ พ.ร.บ.ว่าด้วยการให้เอกชนเข้าร่วมงานหรือดำเนินการในกิจการรัฐ พ.ศ. 2535 หรือ พ.ร.บ.ร่วมทุน วิธีการนี้จะต้องเปลี่ยนชื่อใหม่เป็น บริษัท รยส. จำกัด
ทั้งนี้ การยกระดับเป็นนิติบุคคลยังคงมีกระทรวงการคลังเป็นผู้ถือหุ้น 100% ซึ่งข้อดีของการเป็นนิติบุคคลจะทำให้การบริหารงานคล่องตัว ไม่ต้องขอรับนโยบายจากกระทรวงการคลังทุกเรื่อง แต่เปลี่ยนเป็นการขอมติที่ประชุมคณะกรรมการแทน ทำให้การปรับระเบียบต่างๆ ในการต่อสู้กับคู่แข่งคือบุหรี่ต่างชาติคล่องตัวมากขึ้น รวมถึงการยกระดับเป็นนิติบุคคลทำให้ไม่ต้องรับภาระทางภาษีแทนผู้ค้าส่งทั้งในระดับ ป.1 ป.2 และ ป.3 และยังสามารถขยายงานด้านอื่นๆ เช่น เรื่องการรับจ้างผลิตบุหรี่ หรือการลงทุนซื้อเครื่องจักรสำหรับพิมพ์ซอง และแสตมป์ได้เองจากปัจจุบันที่ต้องจ้างผลิต